Ritratt: Miguela Xuereb  Il-UĦM Voice of the Workers appellat biex kull post tax-xogħol iżomm mal-linji gwida tal-Awtorità tas-Saħħa Pubblika u mhux kulħadd jagħmel ir-regoli tiegħu għax dan qed joħloq konfużjoni. Il-UĦM Voice of the Workers fi stqarrija spjegat li qiegħda tirċievi diversi ilmenti minn ħaddiema minħabba proċeduri rigward miżuri tal-Covid-19 fejn kull post tax-xogħol qed jieħu l-inizjattiva li joħroġ ir-regoli tiegħu. Huma spjegaw li dan qiegħed iġib konfuzjoni sħiħa fil-postijiet tax-xogħol l-pajjiż minflok qed jadotta strateġija waħda, 'qed iġib ruħu daqslikieku huma xi Mini-Awtorità tas-Saħħa Pubblika'. Il-Union kompliet li huma dejjem ħeġġew lill-ħaddiema biex ikunu konformi mal-policies u proċeduri li joħorġu mill-Awtoritajiet ta' Saħħa u żiedet li mhux se taċċetta policies dwar is-saħħa pubblika li jiġu mfassla mill-postijiet tax-xogħol. Il-UĦM appellat biex ikun hemm diskussjoni u li r-raġuni tipprevali. Ma eskluditx li jekk dan ma jsirx ikun hemm azzjonijiet industrijali.